句章見月食
作者：謝翱
朝代：宋

paragraphs: 縠州見月如魚口，沬聚痕消暗窗牖。
鄞城見月如破臼，棄藥含垢掛南斗。
龍蛇伏氣諸腦空，水中睡失群陰母。
其間海禽獨夜啼，黑雲赴海同奔犀。
市人識母不識父，擊柝摧扉救月死。
况值蕤賓月十五，干神附甲支在子。
孤子哀吟離楚尾，泪落荒江吊南紀。
猶憶秦淮哭日年，不敢仰視看盆水。